चोरटय़ांकडून गुन्ह्यंमध्ये वापर होण्याची भीती

गेल्या तीन वर्षांमध्ये मुंबई शहराच्या हद्दीतून सुमारे दहा हजार वाहनांची चोरी झाल्याचे समोर येत असतानाच, यामध्ये पोलीस तसेच विविध सुरक्षा तसेच तपास यंत्रणांच्या वाहनांचाही समावेश असल्याची धक्कादायक माहिती उघड होत आहे. सुमारे दहा दिवसांपूर्वी टिळकनगर परिसरातून राज्य दहशतवादविरोधी पथकाची (एटीएस) बोलेरो जीप चोरीला गेल्याचे ताजे उदाहरण. या जीपच्या चोरटय़ांना पकडण्यात पोलिसांना अद्याप यश आलेले नाही. त्याच वेळी अशा वाहनांचा वापर गुन्हेगारी कारवायांसाठी केला जाऊ शकण्याच्या भीतीने पोलिसांना ग्रासले आहे.

वाहनचोरीचा गुन्हा हा गंभीर स्वरूपाचा समजला जातो. चोरलेल्या वाहनाचा वापर अन्य गुन्ह्यांसाठी करण्यात आल्याच्या अनेक घटना आजवर उघड झाल्या आहेत. २००८मध्ये अहमदाबादमध्ये झालेल्या बॉम्बस्फोट मालिकेसाठी इंडियन मुजाहिद्दीन या दहशतवादी संघटनेने नवी मुंबईतून चोरलेल्या ‘व्हॅगनआर’ गाडय़ांचा वापर करण्यात आला होता. त्यामुळे वाहन चोरीच्या प्रकरणांचा तातडीने तपास करण्यात येतो. असे असले तरीही, मुंबईतून दररोज सरासरी दहा वाहने चोरीला जात आहेत. त्यातच सुरक्षा यंत्रणांची वाहने चोरीला जाण्याचे प्रकारही वाढत असल्याने पोलिसांच्या चिंतेत भर पडली आहे.

‘एटीएस’चे वाहन चोरी होण्याची ही दुसरी वेळ. याआधी एटीएसच्या ठाणे पथकाची बोलेरो जीप जागेश्वरीतून चोरी झाली होती. त्याआधी काळाचौकीतून मुंबई गुन्हे शाखेच्या मालमत्ता कक्षाचे वाहन चोरी झाले. भारत-भेटीवर आलेल्या परदेशी आणि अतिमहत्त्वाच्या पाहुण्यांच्या सुरक्षेसाठी विशेष शाखेच्या ताफ्यातले वाहनही चोरांनी पळवले. त्याबद्दलचा गुन्हा ना. म. जोशी मार्ग पोलीस ठाण्यात नोंद आहे. दोन माजी पोलीस आयुक्तांच्या कार्यालयातील प्रशासकीय अधिकाऱ्यांना देण्यात आलेली वाहने मरिन ड्राइव्ह, माटुंगा पोलीस ठाण्याच्या हद्दीतून चोरी झालेली आहेत. विक्रोळीच्या पार्कसाइट परिसरातून इंटेलिजन्स ब्युरोतील अधिकाऱ्याचे शासकीय वाहन बेपत्ता झालेले आहे. तर पोलीस असे ठसठशीत लिहिलेली, सर्व खाणाखुणा असलेली मंत्रालय सुरक्षा विभागातील अधिकाऱ्याची शासकीय जीप माहीम पोलीस वसाहतीतून चोरी झाल्याचे उदाहरण आहे. चर्चगेटहून बेपत्ता झालेली रेल्वे पोलिसांची तवेरा वगळल्यास उर्वरित सर्व प्रकरणांमध्ये बोलेरो जीप चोरीला गेल्या आहेत. त्यापैकी तीन जीप अद्याप मिळालेल्या नाहीत. मुंबई पोलिसांच्या ताफ्यात साधारण पाच हजार वाहने आहेत. त्यातील पोलीस ठाण्यांच्या दिमतीला असलेल्या वाहनांत जीपीएस, बिनतारी संदेश वहन यंत्रणा जोडलेली आहे. मात्र एटीएस, गुन्हे शाखेसह अन्य विभागाच्या वाहनांत जीपीएस यंत्रणा नाही. पोलीस ठाण्यांची वाहने वगळून अन्य विभागाच्या वाहनांवर बोधचिन्ह, दिवा, पिवळ्या-निळया रंगाचे पट्टे नाहीत. पोलीस दलातील एका अनुभवी अधिकाऱ्याने दिलेल्या माहितीनुसार टिळकनगर येथून चोरी झालेली बोलेरो जुनी होती. सहसा जुनी वाहने विक्रीसाठी चोरली जात नाहीत. अशी वाहने गुन्हय़ात वापरण्यासाठी दडवून ठेवली जातात. अनेक घटनांत वाहने परत मिळाली असली तरी, ती चोरणाऱ्यांना पकडण्यात मात्र अपयश आले आहे. पोलीस वाहन चोरी झाले की विभागीय चौकशी होते.

चोरटय़ांचे ‘प्रताप’गढ?

गाडीचा दरवाजा आणि इंजिन यांना सामाईक चावी असलेली वाहने चोरटय़ांसाठी सहज सावज असतात. सराईत चोर काही मिनिटांत वाहनाची बनावट चावी तयार करतात. पोलीस दलातली बहुतांश वाहने याच प्रकारातली आहेत. बनावट चावी बनवणाऱ्यांमध्ये उत्तर प्रदेशच्या प्रतापगढमधील कारागिरांची मक्तेदारी आहे. कानशीने घासून अवघ्या दोन मिनिटात नेमके दाते पाडून चावी तयार करण्याचे कौशल्य प्रतापगढच्या कारागिरांमध्ये आहे. त्यामुळे वाहनचोरांच्या प्रत्येक टोळीत प्रतापगढचा कारागीर असतोच, अशी माहिती पोलीस अधिकाऱ्यांनी दिली.

९४४१ : वाहनांची तीन वर्षांत चोरी

२६३६ : वाहनांचा छडा

First Published on March 6, 2018 2:39 am